CELEX: 32022R0388
Language: bg
Date: 2022-03-08 00:00:00
Title: Регламент за изпълнение (ЕС) 2022/388 на Комисията от 8 март 2022 година за изменение на Регламент за изпълнение (ЕС) 2018/2066 относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета (текст от значение за ЕИП)

9.3.2022   
               
               
                  BG
               
               
                  Официален вестник на Европейския съюз
               
               
                  L 79/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/388 НА КОМИСИЯТА
         от 8 март 2022 година
         за изменение на Регламент за изпълнение (ЕС) 2018/2066 относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (1), и по-специално член 14, параграф 1 от нея,
         като има предвид, че:
         
                     (1)
                  
                  
                     С Регламент за изпълнение (ЕС) 2018/2066 на Комисията (2) се определят правила за мониторинг и докладване на емисиите на парникови газове от дейностите, попадащи в обхвата на Директива 2003/87/ЕО, и по-специално на емисиите от биомаса. Посоченият регламент беше изменен с Регламент за изпълнение (ЕС) 2020/2085 на Комисията (3) с цел разпоредбите относно емисиите от биомаса да бъдат приведени в съответствие с правилата, установени в Директива (ЕС) 2018/2001 (4), по-специално по отношение на съответните определения и критериите за устойчивост и за намаление на емисиите на парникови газове при използването на биомаса. Вследствие на тези изменения разпоредбите относно критериите за устойчивост и за намаление на емисиите на парникови газове при използването на биомаса се прилагат от 1 януари 2022 г.
                  
               
                     (2)
                  
                  
                     Прилагането на критериите за устойчивост и за намаление на емисиите на парникови газове към дейностите, обхванати от Директива 2003/87/ЕО, е необходимо, за да се гарантира устойчивостта на използваните за изгаряне биогорива, течни горива от биомаса и газообразни и твърди горива от биомаса и техният принос за постигането на целите на Съюза в областта на климата и околната среда.
                  
               
                     (3)
                  
                  
                     Нараства признаването на необходимостта от привеждане на политиките в областта на биоенергията в съответствие с други екологични цели с оглед осигуряване на справедлив достъп до пазара на суровини от биомаса за развитието на иновативни биотехнологични решения с висока добавена стойност и на устойчива кръгова биоикономика. Следователно държавите членки следва да вземат предвид наличните устойчиви доставки на биомаса за енергийни и неенергийни употреби и поддържането на националните горски въглеродни поглътители и екосистеми, както и принципите на кръговата икономика и каскадното използване на биомаса и йерархията на отпадъците, установени в Директива 2008/98/ЕО на Европейския парламент и на Съвета относно отпадъците (5). Предназначението на Схемата на Съюза за търговия с емисии (СТЕ) е да допринесе за постигането на целите на Съюза за смекчаване на последиците от изменението на климата чрез намаляване на емисиите на парникови газове. С оглед на тази цел е от съществено значение да се допринесе и за постигането на по-широки екологични цели, и по-специално за предотвратяването на загубата на биологично разнообразие, върху което непреките промени в земеползването, свързани с производството на определени биогорива, течни горива от биомаса и газообразни и твърди горива от биомаса, оказват отрицателно въздействие. Като се има предвид, че за цялата биомаса в рамките на СТЕ ще се прилага нулева ставка до пълното прилагане на критериите за устойчивост, държавите членки се насърчават, в съответствие със заложения в Договора принцип „замърсителят плаща“, да използват наличните пазарни инструменти и средства, като например данъчно облагане, за да гарантират че в секторите, обхванати от СТЕ, се ограничава използването на неустойчиво развивана биомаса с цел да се избегнат отрицателни въздействия върху околната среда.
                  
               
                     (4)
                  
                  
                     Държавите членки трябваше да транспонират Директива (ЕС) 2018/2001 до 30 юни 2021 г. В редица държави членки транспонирането на директивата все още не е приключило.
                  
               
                     (5)
                  
                  
                     В Директива (ЕС) 2018/2001 се предвижда приемането на редица делегирани актове и актове за изпълнение с цел прилагане на критериите за устойчивост и за намаление на емисиите на парникови газове по отношение на биомасата. Приемането на няколко от тези актове закъснява.
                  
               
                     (6)
                  
                  
                     Директива (ЕС) 2018/2001 има за цел да засили ролята на доброволните международни и национални схеми за сертифициране за проверка на съответствието с критериите за устойчивост и за намаление на емисиите на парникови газове по хармонизиран начин. Държавите членки могат също така да създават национални схеми за сертифициране. Методиките, които тези схеми за сертифициране използват, трябва да бъдат актуализирани след приемането на делегираните актове и актовете за изпълнение, предвидени в Директива (ЕС) 2018/2001. Освен това е необходимо да бъдат обучени проверители.
                  
               
                     (7)
                  
                  
                     За да се гарантира стабилно, ефективно и хармонизирано изпълнение, се счита за необходимо и пропорционално да се отложи прилагането на критериите за устойчивост и за намаление на емисиите на парникови газове по отношение на биогоривата, течните горива от биомаса и биомасата в Регламент за изпълнение (ЕС) 2018/2066. Период от една календарна година е подходящ за привеждане в съответствие с годишния цикъл на изпълнение на задълженията по СТЕ.
                  
               
                     (8)
                  
                  
                     С посочения регламент също така се намалява икономическата несигурност за операторите, които използват биогорива, течни горива от биомаса и газообразни и твърди горива от биомаса за изгаряне в дейности по Директива 2003/87/ЕО, тъй като се очаква схемите за сертифициране да започнат да функционират пълноценно през 2022 г.
                  
               
                     (9)
                  
                  
                     Поради това Регламент за изпълнение (ЕС) 2018/2066 следва да бъде съответно изменен.
                  
               
                     (10)
                  
                  
                     До приемането на необходимите правила за прилагане на Директива (ЕС) 2018/2001, настоящият регламент следва да се прилага от 1 януари 2022 г.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Комитета по изменението на климата,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 38 от Регламент за изпълнение (ЕС) 2018/2066 се добавя следният параграф 6:
            
               
                  „6.   Чрез дерогация от параграф 5, първа алинея, в периода от 1 януари 2022 г. до 31 декември 2022 г. държавите членки или компетентните органи, според случая, могат да считат за изпълнени критериите за устойчивост и за намаление на емисиите на парникови газове, посочени в същия параграф, по отношение на използваните за изгаряне биогорива, течни горива от биомаса и газообразни и твърди горива от биомаса.“
               
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 март 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 275, 25.10.2003 г., стр. 32.
         
            (2)  Регламент за изпълнение (ЕС) 2018/2066 на Комисията от 19 декември 2018 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисията (ОВ L 334, 31.12.2018 г., стр. 1).
         
            (3)  Регламент за изпълнение (ЕС) 2020/2085 на Комисията от 14 декември 2020 г. за изменение и поправка на Регламент за изпълнение (ЕС) 2018/2066 относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета (OВ L 423, 15.12.2020 г., стр. 37).
         
            (4)  Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници (ОВ L 328, 21.12.2018 г., стр. 82).
         
            (5)  Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви (ОВ L 312, 22.11.2008 г., стр. 3).